
Pescar a la costa del Maresme 


En Francesc Costa Marsillach va néixer a Palamós l'any 1918, 
terra de mariners, i tot i que amb tres any va anar a viure a 
Mataró amb els seus pares, sovint la família hi tornava a veure els 
parents. Així va estat en contacte amb els pescadors de la 
contrada, i li va ser ben natural viure el mar de ben a la vora. 
Nedava com un peix i un vegada va fer una aposta de arribar a 
tocar terra a pulmó lliure a la punta del port de Palamós, després 
de forçar els pulmons de manera temerària va sortir del mar tirant 
sorra als que esperaven com acabava tot plegat. 

Sense detalls precisos, perquè només puc recórrer a la meva 
memòria, recordo que explicava que va conèixer un japonès" que 
pescava amb uns estranys instruments que ell no havia vist mai, i 
va entrar en relació amb ell i aviat ja s'havia construit una fitora i 
unes ulleres per anar a sota aigua. Algunes fotografies documen- 
ten aquests instruments, i és interessant haver trobat entre els seus 
papers unes petites fulles de bloc que ens expliquen els inicis de 
la seva afecció a la pesca submarina: 

"Petites memòries d'un pescador submarí. D'emocions n'hi ha 
de moltes classes i diferents intensitats i una de les millors que es 
té l'ocasió d'experimentar dins el nostre terme és la del paisatge 
submarí. Quant per primera vegada per l'estiu de l'any 1941, i 
amb unes petites ulleres de goma, em submergia enmig del rocam 
que hi ha a mig camí de la nostra ciutat amb l'estació de 
Llavaneres, un espectacle totalment nou s'oferia als meus ulls. Un 
paisatge verd-blau en el qual enmig de l'aigua sospesos una 
verdadera fauna de peixos bullia enmig de les roques com un 
enorme aquàrium al natural, a on es percep l'immens món 
marítim ple de vida. Passejant al llarg de la carretera poc 
s'endevina l'intensa vida en un element tan diferent al nostra, que 
es desarrolla a poca distància i amb un paisatge d'encant. Després 
de varies immersions la impressió fou de que la fauna en general 


l En l'Apèndix es pot llegir el fragment del llibre que Jordi Lopesino va publicar 
sobre l'activitat submarina del pare, on es relata d'una manera literària la trobada 
amb el misteriós japonès, i l'invent de l'escopeta submarina que ara es conserva 


al Museu de la Pesca de Palamós, per donació de la família. 


em consideraven com si pertanyés al seu món guardant sols una 
petita però prudencial distància, que em permeté en varies 
ocasions tocar amb la meva ma la cua a alguns peixos. Aquesta 
confiança, a mes d'agradar-me la pesca, em suggerí que podia 
perfectament mitjançant un instrument poder-ne caçar alguns. 
Pocs dies després armat d'una petita fitora de quatre puntes em 
disposava a començar la meva primera jornada de caça 
submarina. Resultà mig fracàs doncs si be vareig travessar-ne 
varios tots em fugiren doncs per defecte del barbat de les pues 
amb molta facilitat se n'anaven, lo que quedà demostrat fou que 
era totalment possible caçar-los. Perfeccionament de la fitora i 
comença la vertadera caça submarina i paral-lelament les 
dificultats doncs a cada zona que ja havia explorat anteriorment 
ja no em rebien amb cordialitat i començava a aprendre la tècnica 
de passar desapercebut i d'obrar al moment precís. Els anys 42, 
43, 44 i 45 foren esplèndids, més tard amb la vinguda de nous 
elements, i la limitada extensió de la zona de roques, s'ha fet 
bastant difícil poder lograr bones jornades de caça lo qual fa que 
es busquin fora de la proximitat de la nostra ciutat. Al deport 
submarí li interpreto dos caires, el contemplatiu i el pròpiament 
dit caça. Per el primer, els que els hi agradi les novetats emotives 
i posseeixin un temperament quelcom romàntic trobaran sempre 
motiu sobrat d'esplai. Quedaria satisfet si aquestes línees 
excitessin la curiositat i el desig de intentar-ho en els encara 
profans, però que senten l'atractiu del mar". 

Parlant amb el darrer amic del pare que encara és viu (2010J, 
en Miquel Nonell, em comenta que la quantitat de peix que 
pescava era de fabula, que en donava a tothom i a més en venia al 
mercat. M'explica l'increible enginy tècnic del pare i que no 
parava de fer canvis en els instruments i que ho arreglava tot. I 
així arribem a l'invent més important que va fer, una escopeta 
submarina accionada a molles. Es de cap a 1946 i amb aquest 
instrument encara pescava mes peixos. 

En aquesta mateixa època, els inicis dels anys quaranta, va 
comprar una caseta de fusta a la zona de la platja coneguda com 
la Mataroneta, lloc de banys i esplai. I amb el meu avi, que de 
treballar la fusta se les sabia totes, varen construir un esvelt patí 
de vela, que en moltes fotos llueix. Amunt i avall pel mar va 
passar amb els seus amics hores i dies, enamorat de les ones. 
Però l'etapa de la pesca submarina es va acabar i en va començar 
una de nova. 


En Francesc l'any 1944 s'havia fet construir una barca de 
pescador a les drassanes de Palamós que va batejar amb el nom 
de Costa Brava, (BA3-2190) i la porta a Mataró. A la platja la 
tenia varada i no parava de fer sortides a pescar amb els amics i 
sol. Fins que el 1951 per més comoditat la trasllada al port 
d'Arenys. El mes de juliol d'aquest any amb uns amics fa un 
viatge d'una setmana amb barca per la Costa Brava, que el va 
marcar profundament. Anaven resseguint les cales des de 
Palamós fins a Calella, Tamariu, Aiguablava, Cap de Begur. De 
dia pescaven i es banyaven i de nit dormien sobre la sorra 
d'alguna cala salvatge on feien a la brasa la pesca del dia. En un 
escrit dirigit a Margarita, la meva mare, hi podem llegir: "Estic 
contemplant les mes belles parts de la Costa Brava. Desfilen 
davant els nostres ulls plens d'admiració i volguent-se saturar 
d'aquella feréstega natura i assimilar la suprema bellesa i 
diversitat d'aquests rocams i petites cales que d'una manera 
mil-lenària deuen haver encantat a tots els aimants de la 
naturalesa. (...) Veure roques de tots colors. Colors forts igual 
com la vida que al seu voltant es desenrotlla, coronats per frondes 
de pins que sense temor al mar i com desafiant-lo es pengen per 
la més petita escletxa de roca com aimant el vèrtic que produeix 
aquelles altures. Aigúes profundes al peu mateix de la costa ahon 
el mar pren una tonalitat d'un blau verdós intens i impossible de 
poder imitar. Profundes escletxes formen coves plenes de 
reflexes estranys i que el profà que per primera vegada les admira 
sembla que es transporti en un meravellós rocam d'encant". 
Molts anys després encara comentava l'experiència tant intensa 
d'aquells dies. I de gran la va voler repetir. 

Es va treure el títol oficial de patron de pesca de bajura l'any 
1948 i això de pescar es va convertir en una activitat constant i 
engrescadora tota la seva vida. Encara recordo la gran quantitat 
de peixos que hi havia a casa quan jo era petit. 

Després de dècades de pescar un dia se li va acudir escriure 
tota la seva activitat marinera. I la idea la va tenir al viatge que fa 
del dia 11 al 14 de juliol del 1980 a les Illes Columbretes amb un 
veler, que va ser un dels moments màgics de la seva vida. Hi ha 
una viva descripció de pròpia veu que va fer durant la navegació i 
que va gravar en una cinta. De fet recordava aquell viatge 
iniciàtic per la Costa Brava dels anys quaranta, però ara dalt d'un 
vaixell més gros, amb una colla de gent molt jove i amb les 
maneres modernes de navegar. 


I va començar les anotacions el dia 2 de novembre del 1980 a 
causa d'haver comprat una sonda Royal, que havia vist activa al 
veler, amb la intenció de deixar les proves anotades. Són moltes 
pàgines de gran interès per la gent de mar i per veure com es 
pescava en aquells anys. Hi anota el dia de la sessió de pesca i 
l'indret, o sigui la senya, a vegades amb algun dibuix de 
referència de muntanyes i edificis de terra que servien per 
triangular. Les persones que l'acompanyaven, tot i que en general 
hi va sol. El temps i la situació de la mar. Aspectes tècnics de la 
navegació i les captures aconseguides. Vet aquí un recull del nom 
dels peixos que vàrem menjar a casa després d'afortunades 
pesques: escórpores, calamars, besucs, sèpies, pagells, sorells, 
pops, aranyes, verats, capsudes, agulles, mòlleres, capellans, 
bonítols, bogues, congres, llavions, mussoles, lluernes, serrans, 
cànteres, xucles, mabres, sards, castanyoles, pagres, tacons, 
llenguados, senyoretes, rogers, sardines. Notem que a la barca 
feia temps que hi portava una emissora per conversar amb la seva 
muller a casa. 

Fins que va arribar un dia que la barca de tota la vida se li va 
fer petita, i en compra una de nova. Va ser el 5 de desembre de 
1981 quan arriba la Super-Pescadou, que bateja amb el nom de 
Costa Brava I (7.BA.2.942). I quan va sentir a parlar que a 
Mataró es faria un port de seguida vol portar-hi la barca. Dit i fet, 
el dia 2 d'agost de 1988 compra un amarra al port de Mataró, 
quan encara no s'havia iniciat la construcció però ja es comercia- 
litzaven. I va arribar el dia esperat, va ser el 27 de juny del 1991 
quan amb la barca va fer el viatge d'Arenys a Mataró i va amarrar 
al nou port per primera vegada. I continua la pesca, fins que un 
dia la barca se li va tornar a fer petita, enmig de vaixells de vela i 
espectaculars embarcacions. Va ser el dia 2 d'agost del mateix 
1991 que arriba la nova barca, una Rodman 700, amb camarot per 
dormir-hi, i va ser la Costa Brava HI ( 7.BA.3.84.91). 

El dia 14 de gener de 1994 escriu a la llibreta: "als Colls al 
besugo (..) èxit total del plom gros amb les plaquetes", era 
divendres, i no tornaria mai més a pujar a la barca. Perquè 
aquesta història té un final trist com tots els finals. El dia 16 va 
emmalaltir i l'endemà entrava en coma. El pare va morir a un 
hospital de Barcelona el dissabte 29 de gener. El dilluns mentre 
anava al cementiri de Collserola on s'havia de fer la incineració, 
una gran fumera sobre Barcelona assenyalava que el Liceu es 
cremava. 

Apèndix 


Jordi Lopesino". Història de l'Spas. Els orígens de la pesca 
submarina i les activitats subaquàtiques a Mataró. Mataró, 2009. 


Podem presumir de saber qui va ser la primera persona que va 
practicar esports subaquàtics a la nostra ciutat. I ho podem fer 
perquè és un fet relativament recent i perquè les fonts 
consultades han estat unànimes. Curiosament el primer que va 
plantar la llavor del submarinisme i la pesca submarina a la ciutat 
no era fill de la vila, ni mai va ser del club, ni va destacar 
especialment per ser un pescador brillant o un submarinista 
temerari. Parlem del Sr. Francesc Costa i Marsillach, nascut a 
Palamós l'any 1918. Crec que interessarà a tothom saber com era 
en Francesc Costa, i com es va convertir en pioner, un fet que 
estic segur que molt poca gent del club coneix. 

Toti no ser oriiind de Mataró va venir a viure a la nostra ciutat 
amb tres anys i ja no en va marxar mai més. El pare d'en 
Francesc Costa era de Banyoles i va aprendre l'ofici de rellotger 
fent el servei militar a València. La primera rellotgeria dels 
Costa, a Mataró, va obrir les portes l'any 1921, a la Baixada de 
Santa Anna. En Francesc Costa estudiava al col-legi de Santa 
Anna i era un noi molt intel:ligent. El seu rendiment escolar era 
tan bo que els seus professors li van recomanar que estudiés 
enginyeria. Lamentablement eren temps molt durs per a la 
família Costa, i el seu pare es va veure obligat a treure'l de 
l'escola abans de finalitzar la seva educació, per posar-lo 
d'aprenent en el negoci familiar. El destí d'en Francesc estava 
traçat, seria rellotger com el seu pare. La necessitat obliga. 

En l'actualitat això seria un drama, però en aquella època era la 
cosa més normal del món. En Francesc es va resignar i va 
aprendre l'ofici. Com que era molt intel-ligent i tenia una gran 
capacitat per a les matemàtiques i la mecànica, aviat va aprendre 
tot el que el seu pare li podia ensenyar i molt més. En poc temps 


7 Agraeixo a en Jordi el permís per reproduir aquest text. 


era capaç d'arreglar les avaries que sobrepassaven els 
coneixements del seu progenitor. 

Quan en Francesc tenia només divuit anys va esclatar la 
Guerra Civil espanyola. En Francesc, tot i la penúria de la guerra 
i de la situació del país, va ser doblement afortunat. Primer 
perquè es va allistar a l'aviació i va estudiar per ser pilot de 
combat, tot un estímul per a un jove amb un gran potencial, i en 
segon lloc perquè va tenir la sort de no entrar mai en combat. 
Desgraciadament, com que estava en el bàndol perdedor, en 
acabar la guerra va haver de fer dos anys de mili forçosa a la 
infanteria en unes condicions infrahumanes (igual que la resta de 
companys). En Francesc sempre va tenir molt mal record de la 
seva segona mili, perquè se sentia com un presoner en un camp 
de concentració. Però com diu la dita, "no hi ha mal que duri mil 
anys", i el 1941 en Francesc va poder tornar a casa, i aquí 
comença l'aventura subaquàtica a Mataró. (...) 

Què es pot fer per passar l'estona a Mataró, durant una 
postguerra2 Els que l'hagin passat sabran de què parlo: cartilles 
de racionament, entreteniments limitats pel nou règim, poques 
peles per gastar... Segueixo2 Bé, us en donaré una pista: era 
V'estiu. La resposta cau pel seu propi pes, anar a la platja. 

La platja de Mataró l'any 1941 era molt diferent a com la 
coneixem ara. La flota pesquera de la ciutat ocupava quasi tota la 
seva superfície. Mataró no tenia port i les barques avarades sobre 
la sorra entraven i sortien del mar arrossegades per unes 
maquinetes mecàniques. S'ha de destacar també les casetes de 
bany del Centre Natació de Mataró i la Mataroneta. Doncs 
entremig de tot aquest enrenou hi ha un curiós personatge 
caminant a pet d'ones. És estranger, no hi ha dubte, les seves 
faccions asiàtiques així ho certifiquen. Porta una tovalloleta 
blanca embolicada al cap com si fos un turbant, però lligada 
d'una manera molt diferent als turbants àrabs. Va en banyador, 
descalç i porta una llarga canya de bambú sobre l'espatlla. Els 
pocs pescadors que avui no han sortit a pescar se'l miren amb 
curiositat, però tornen de seguida a la feina. Un petit grup de 
criatures decideix seguir-lo una estona. Mai havien vist un 
japonès. Però quan el japonès s'atura, fa mitja volta encarant-se 
als nens i fa una cara terrible, el grup d'infants es dissol amb una 
cridòria. L'estranger continua caminant amb un somriure als 
llavis, no és la primera vegada que utilitza aquesta treta per 
desfer-se de nens entremaliats. Però el que no s'imagina és que 


precisament això ha cridat l'atenció d'un jove, en Francesc Costa, 
que sortia de l'aigua després de nedar una estona. 

L'estrany personatge pica la curiositat d'en Francesc, que com 
que no té res millor a fer (aquell dia anava sol) decideix seguir-lo 
de lluny per veure què fa. El japonès travessa tota la platja de 
Mataró fins a Sant Simó i s'atura davant d'un dels fortins que es 
van construir per defensar la costa mataronina dels feixistes. El 
japonès clava la canya a la sorra i fa una ullada al mar. En 
Francesc se'l mira discretament, preguntant-se què coi buscarà. 
El japonès somriu satisfet, sembla reconèixer la zona. L'estona 
que l'estranger s'ha pres per mirar el mar també ha servit perquè 
en Francesc observi amb atenció la canya de bambú. Aquesta 
sembla portar una mena de forquilla de ferro clavada en un dels 
extrems, i un cordillet entortolligat a tot el llarg. El japonès fica 
la mà a la butxaca del banyador i treu unes ulleres molt curioses i 
que s'assemblen molt a les que en Francesc havia utilitzat quan 
estudiava per a pilot de combat, a la guerra. En Francesc Costa 
cada vegada està més encuriosit... El japonès desfà el turbant i 
deixa la tovallola sobre una pedra, fa una escopinada a les ulleres, 
se les col-loca sobre els ulls, es posa una estranya pinça 
metàl:-lica al nas, agafa la canya i entra a l'aigua amb cura per no 
punxar-se amb l'arpó. En Francesc s'acosta a l'aigua i l'observa 
amb atenció. 

El japonès s'impulsa lentament sense esquitxar ni fer soroll, 
porta la cara dins de l'aigua i només aixeca el cap de tant en tant 
per respirar. En Francesc calcula que està sobre una de les barres 
de pedra submergides que hi ha prop de la platja. Tot d'una 
V'estrany personatge s'atura, treu el cap i agafa una bona porció 
d'aire, enfonsa la punta de l'arpó i posa la canya perpendicular a 
la superfície de l'aigua, després la comença a enfonsar molt 
lentament... En Francesc deixa de respirar durant uns segons. 
Seguidament el japonès fa un gest brusc i clava l'arpó sota 
l'aigua. En pocs segons treu el cap per respirar i en Francesc veu 
una filera de dents: està somrient. Amb molta traça gira l'arpó i 
apareix un peix, i no és petit, clavat en el trident. Encara belluga. 
Amb una traça increible el japonès el desclava i l'enganxa en un 
cordill que porta lligat al banyador. En Francesc està tant 
obsessionat espiant-lo que no se n'adona que està dins de l'aigua 
i que l'arriba als genolls. El japonès finalment descobreix que 
l'espien, però no sembla que el molesti, al contrari, amb un gran 


somriure ensenya el peix acabat de capturar a en Francesc, que 
no s'acaba de creure el que ha vist. 

Un parell d'hores més tard el pescador japonès surt de l'aigua. 
Han estat unes hores molt intenses per en Francesc, que ha vist 
com el japonès anava omplint el cordill de peixos cada vegada 
més grossos i agafats a més fondària. En Francesc ha vist amb els 
seus propis ulls com el pescador submarí es capbussava una 
vegada i una altra, i la majoria de vegades apareixia amb un peix 
punxat al trident. Semblava cosa de màgial El cordill del japonès 
s'ha omplert de peixos. En Francesc l'ajuda a treure el peix de 
l'aigua i calcula que pesa més de quinze quilets. Tota una 
pescadal 

Es presenten. El Japonès parla un castellà bastant comprensi- 
ble. Es diu Tolumori. En Francesc li pregunta encuriosit per la 
manera de pescar i en ToRumori no escatima explicacions. Seuen 
a l'ombra del fortí i el japonès li ensenya el material de pesca: 
ulleres, pinces, arpó..., i li explica les tècniques de pesca i a 
buscar el peix. Sembla content de fer-ho. El sol està molt baix, 
comença a ser tard per a en Tolumori. En Francesc l'acompanya 
fins a l'estació de tren. Quan passen per davant dels pescadors, 
molts d'ells ja han tornat de pescar, es crea gran expectació en 
veure la pescada d'en Tolumori, però també se senten alguns 
insults. Uns pescadors el titllen de lladre, de robar-los el peix, en 
Francesc intenta defensar-lo, però en ToXumori li ho impedeix, 
diu que ja està acostumat i que no té importància. Quan arriben 
davant de l'estació el japonès es dirigeix cap a un forat entre unes 
pedres, fica la mà i treu la roba, l'havia amagada. Després de 
vestir-se regala un parell de peixos a en Francesc i agafa el 
primer tren que va cap a Barcelona. 

Durant l'estiu del 41 en ToRumori i en Francesc es veuen un 
parell de vegades més. En ToRumori és molt prudent i no pesca 
gaires vegades en un mateix lloc. Sap que de vegades molesta als 
pescadors professionals i no vol embolics amb ningú. En 
Francesc aprofita molt bé els consells d'en Toumori i no triga a 
fer-se un equip semblant, que inclou també un petit tub per 
respirar amb el cap sota l'aigua. En pocs dies en Francesc domina 
suficientment la tècnica per fer unes bones pescades. Tot i que 
V'esperit emprenedor i els dots per fer treballs mecànics el porten 
a millorar l'equip inicial. Una de les revistes preferides d'en 
Francesc era precisament Mecànica popular tot i que no sabem 
del cert si va trobar la idea en aquesta revista o en algun llibre 


(llavors tampoc hi havia gaire literatura sobre el tema), va 
aconseguir fabricar unes rudimentàries ulleres de submarinista 
ovalades. 

Després de l'estiu en Francesc no va tornar a veure mai més 
en ToRumori, tot i que de tant en tant li arribava algun rumor de 
la seva desaparició en estranyes circumstàncies. No es pot negar 
que el binomi ToRumori-Francesc Costa va tenir un paper molt 
important en el desenvolupament de la pesca submarina a la 
nostra ciutat. (...) 

En Francesc Costa també va tenir una caseta a la Mataroneta. 
En aquesta, a banda de fer dinars i Sopars familiars i de 
germanor, hi guardaven el petit catamarà a vela que va construir 
amb les seves pròpies mans. Un enginy aquàtic més dels molts 
que va arribar a inventar i construir. (...) 

Quan feia els últims retocs d'aquest llibre el destí, sempre 
juganer, em va sorprendre amb una feliç i curiosa troballa. En 
Francesc Costa, fill d'en Francesc Costa protagonista de la 
primera part de la història de l'SPAS, em va trucar a casa molt 
emocionat. La reconstrucció dels primers afers subaquàtics d'en 
Francesc Costa pare s'havien fet a base de records, converses 
amb persones que havien conviscut amb en Francesc i una sèrie 
d'interessants fotografies de l'època, però sempre havíem 
lamentat que no es conservés cap document escrit amb les 
vivències explicades d'una manera directa pel protagonista dels 
fets. O això ens pensàvem... En Francesc Costa fill estava 
emocionat perquè havia trobat uns fulls de llibreta arrencats on es 
conservava un text inèdit del seu pare. Justament les primeres 
vivències submarines del primer pescador submarí de Mataró. 
(Les he reproduit abans) 

El text, datat cap a l'any 1945 (2), no esmenta per a res en 
ToRumori. Una contradicció amb la informació oral que ens han 
facilitat les persones que van conèixer i van compartir l'afecció 
submarina amb en Francesc Costa, que recorden perfectament 
que en Francesc el citava sovint. De fet tampoc fa esment del 
modern fusell submarí que en Francesc havia construit en aquella 
època. Deixem el text tal qual i que el lector decideixi per si 
mateix. (...) 

L'encreuament entre les vides d'en Tolumori i en Francesc 
Costa va ser molt important per a tots els afeccionats als esports 
subaquàtics de Mataró, però encara faltava un altre encreuament 
perquè hi naixés l'SPAS. Aquest encreuament es va produir molt 


poc després de la desaparició d'en Tolumori, i en plena 
efervescència inventiva i imaginativa d'en Francesc Costa, que 
constantment estava perfeccionant els estris per practicar la pesca 
submarina. L'encreuament el van protagonitzar en Francesc 
Costa i en Josep Maria Diamant, i va ser (no podia ser d'una altra 
manera) a la platja de Mataró. (...) 

En Francesc Costa ja era un reputat pescador submarí, i 
sorprenia tothom amb les captures que feia amb un simple arpó i 
unes ulleres de construcció casolana. (...) (En Diamant) Va 
explicar els seus problemes a en Francesc Costa i aquest el va 
ajudar a construir-se una ullera de busseig monocular (que cobria 
els ulls i el nas), amb una càmera de neumàtic de camió, un vidre 
ovalat, un passador i una tira de metall. Aquest primer disseny 
d'ullera submarina s'atribueix a en Francesc Costa, i malgrat ser 
molt elemental era molt eficaç. Tot i que tenia alguns 
inconvenients: no deixava pinçar-se el nas per compensar (d'altra 
banda una maniobra desconeguda), a gran fondària la ullera 
s'esclafava contra la cara, i que el vidre no era ni de bon tros 
blindat i qualsevol cop el trencava en mil trossets. 

En Francesc Costa no parava d'inventar coses i en Diamant no 
deixava d'imitar-lo, en certa manera per l'admiració que hi 
sentia. (...) Els artefactes amb aplicacions nàutiques i 
subaquàtiques inventats per en Francesc Costa van culminar a 
l'any 1949, data del seu casament. A partir d'aquí va anar 
diversificant els seus invents en altres àmbits. Però volem 
destacar un petit catamarà, molt mariner, una piragua, i un 
magnífic fusell submarí de molles. Segons en Diamant, aquest va 
ser el primer fusell fabricat a Espanya. I us puc assegurar, perquè 
l'he tingut a les mans, que el seu disseny és espectacularment 
modern i la seva construcció impecable. I pel que diuen era molt 
efectiu. Fins i tot tenia carretl 


Any 1941. Barraca a la Mataroneta. Francesc Costa el primer a l'esquerra. 


/ 


Any 1941. Patí de vela. Francesc Costa el primer a l'esquerra. 


Any 1941. Francesc Costa Marsillach a la platja de Mataró. 


£ 


Any 1943. Francesc Costa Marsillach a la platja de Mataró. 


Any 1942. Francesc Costa, Joan Cobos i Camilo Fradera. 


Any 1943. Francesc Costa i Joan Cobos per Palamós. 


Any 1944. Joan Cobos i Francesc Costa amb el patí de vela a Mataró. 


Any 1944. Pepita Marsillach, Francesc Costa Mir, Àngela Darné, Joan Casanovas, Joan Cobos i 
Francesc Costa Marsillach. 


El port d'Arenys l'any 1953. 


Any 1952. Francesc Costa Marsillach al port d'Arenys a la barca Costa Brava. 


Any 1952. Francesc Costa Mir al port d'Arenys. 


Any 1952. Francesc Costa Mir a la barca Costa Brava. 


Any 1952. Francesc Costa Marsillach a la barca Costa Brava. 


Any 1969. Antonio Jané i Joan Cobos un dia de pesca a la barca Costa Brava. 


Any 1969. Francesc Costa Marsillach a la barca Costa Brava. 


Any 1970. Francesc Costa Marsillach a la barca a la Costa Brava. 


Any 1971. Joan Cobos a la barca a la Costa Brava. 


l PT 


Any 1978. Francesc Costa Marsillach a la barca Costa Brava un dia de pesca. 


Any 1980. Francesc Costa Marsillach al veler del viatge a les Columbretes. 


Any 1991. Barca Super Pescadou Costa Brava HH, al port de Mataró. 


Any 1991. Barca a Rodman 700 Costa Brava III, al port de Mataró. 

